CELEX: C2005/115/29
Language: fi
Date: 2005-05-14 00:00:00
Title: Asia C-136/05: Euroopan yhteisöjen komission 22.3.2005 Luxemburgin suurherttuakuntaa vastaan nostama kanne

14.5.2005   
            
            
               FI
            
            
               Euroopan unionin virallinen lehti
            
            
               C 115/16
            
         Euroopan yhteisöjen komission 22.3.2005 Luxemburgin suurherttuakuntaa vastaan nostama kanne
   (Asia C-136/05)
   (2005/C 115/29)
   Oikeudenkäyntikieli: ranska
   Euroopan yhteisöjen komissio on nostanut 22.3.2004 Euroopan yhteisöjen ensimmäisen oikeusasteen tuomioistuimessa kanteen Luxemburgin suurherttuakuntaa vastaan. Kantajan asiamiehet ovat Enrico Traversa ja Denis Martin, prosessiosoite Luxemburgissa.
   Kantaja vaatii, että ensimmäisen oikeusasteen tuomioistuin
   
               —
            
            
               toteaa, että Luxemburgin suurherttuakunta ei ole noudattanut EY 49 ja EY 10 artiklan mukaisia velvoitteitaan, kun se ei ole toteuttanut yhteisöjen tuomioistuimen asiassa C-478/01 6.3.2003 antaman tuomion, joka koskee velvollisuutta, jonka mukaan patenttiasiamiehillä on oltava palveluja tarjotessaan tiedoksianto-osoite hyväksytyn edustajan luona, täytäntöönpanon edellyttämiä toimenpiteitä;
            
         
               —
            
            
               velvoittaa Luxemburgin suurherttuakunnan maksamaan komissiolle 9100 euron suuruista päivittäistä uhkasakkoa asiassa C-478/01 annetun tuomion täytäntöönpanon viivästymisen vuoksi siitä päivästä alkaen, jona tuomio tässä asiassa julistetaan, siihen päivään saakka, jona asiassa C-478/01 annettu tuomio pannaan täytäntöön;
            
         
               —
            
            
               velvoittaa Luxemburgin suurherttuakunnan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Yhteisöjen tuomioistuin totesi asiassa C-478/01 6.3.2003 antamassaan tuomiossa seuraavaa:
   
      ”Luxemburgin suurherttuakunta ei ole noudattanut EY 49 ja EY 10 artiklan mukaisia velvollisuuksiaan, kun otetaan huomioon se, että patenttiasiamiehillä on oltava palveluja tarjotessaan tiedoksianto-osoite hyväksytyn edustajan luona, ja se, että Luxemburgin hallitus ei ole antanut tietoja keksinnöille myönnettäviä patentteja koskevan järjestelmän muuttamisesta 20.7.1992 annetun lain 85 §:n 2 momentin ja käsiteollisuusalan, kaupallisen alan, teollisen alan ja eräiden vapaiden ammattien harjoittamisen aloittamisen sääntelystä 28.12.1988 annetun lain 19 ja 20 §:n tarkoista soveltamisedellytyksistä.”
   
   EY 228 artiklassa määrätyn menettelyn mukaisesti komissio muistutti Luxemburgin suurherttuakuntaa 19.12.2003 päivätyllä kirjeellä tarpeesta noudattaa C-478/01 annetusta tuomiosta johtuvia velvoitteita ja pyysi sitä esittämään huomautuksensa kahden kuukauden määräajassa.
   Koska tähän kirjeeseen ei vastattu, komissio toimitti 9.7.2004 päivätyllä kirjeellä Luxemburgin viranomaisille perustellun lausunnon.
   Myöskään tähän perusteltuun lausuntoon ei vastattu.
   Koska Luxemburgin viranomaiset eivät vastanneet komission lähettämään virallisen huomautuksen sisältäneeseen kirjeeseen eivätkä perusteltuun lausuntoon, on kiistatonta, etteivät ne ole tähän mennessä toteuttaneet asiassa C-478/01 annetun tuomion täytäntöönpanon edellyttämiä toimenpiteitä.
   EY 228 artiklan toisen kohdan toisen kappaleen toisen virkkeen mukaisesti komissio yksilöi kanteessa sen kiinteämääräisen hyvityksen tai uhkasakon määrän, joka asianomaisen jäsenvaltion tulisi sen käsityksen mukaan olosuhteet huomioon ottaen suorittaa.
   Käsiteltävänä olevassa asiassa komissio katsoo, että 9100 euron päivittäinen uhkasakko on rikkomisen vakavuus ja kesto huomioon ottaen asianmukainen, ja siinä otetaan huomioon tarve antaa tälle uhkasakolle riittävä pelotevaikutus.